Document ID: 32011D0189

RÅDETS AFGØRELSE
af 24. juni 2010
om undertegnelse på Den Europæiske Unions vegne af konventionen om bevarelse og forvaltning af højsøfiskeressourcer i det sydlige Stillehav
(2011/189/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 5,
under henvisning til forslag fra Europa-Kommissionen, og
ud fra følgende betragtninger:
(1)
Unionen har beføjelse til at vedtage foranstaltninger til bevarelse af havets biologiske ressourcer inden for rammerne af den fælles fiskeripolitik og til at indgå aftaler med tredjelande og med internationale organisationer.
(2)
I henhold til Rådets afgørelse 98/392/EF (1) er Unionen kontraherende part i De Forenede Nationers havretskonvention af 10. december 1982, der forpligter alle medlemmerne af det internationale samfund til at samarbejde om bevarelse og forvaltning af havets biologiske ressourcer.
(3)
I henhold til Rådets afgørelse 98/414/EF (2) er Unionen kontraherende part i aftalen om gennemførelse af bestemmelserne i De Forenede Nationers havretskonvention af 10. december 1982 for så vidt angår bevarelse og forvaltning af fælles fiskebestande og stærkt vandrende fiskebestande.
(4)
Den 17. april 2007 bemyndigede Rådet Kommissionen til at forhandle om en konvention om oprettelse af en regional fiskeriforvaltningsorganisation (RFFO) for det sydlige Stillehav for fiskeressourcer, der ikke var omfattet af en eksisterende RFFO på Fællesskabets vegne.
(5)
Forhandlingerne blev afsluttet den 14. november 2009 i Auckland, New Zealand, med vedtagelsen af en tekst til konventionen om bevarelse og forvaltning af højsøfiskeressourcer i det sydlige Stillehav (i det følgende benævnt »konventionen«), der i henhold til dennes artikel 36, stk. 1, er åben for undertegnelse i en periode på 12 måneder fra den 1. februar 2010.
(6)
Konventionen har til formål gennem effektiv implementering af dens bestemmelser at sikre bevarelse på lang sigt og bæredygtig udnyttelse af fiskeressourcerne i konventionsområdet.
(7)
Da fartøjer, der fører EU-medlemsstaters flag, fisker i konventionsområdet, er det i Unionens interesse at spille en reel rolle i konventionens gennemførelse.
(8)
Konventionen bør undertegnes -
VEDTAGET DENNE AFGØRELSE:
Artikel 1
Undertegnelsen af konventionen om bevarelse og forvaltning af højsøfiskeressourcer i det sydlige Stillehav (i det følgende benævnt »konventionen«) godkendes herved på Unionens vegne med forbehold af indgåelsen af nævnte konvention (3).
Artikel 2
Formanden for Rådet bemyndiges til at udpege den eller de personer, som har beføjelse til at undertegne konventionen på Unionens vegne med forbehold af dens indgåelse.
Artikel 3
Denne afgørelse træder i kraft på dagen for dens vedtagelse.
Udfærdiget i Luxembourg, den 24. juni 2010.

Labels: 11
19
5
20
6